ભારતીય સંસ્કૃતિમાં મનુસ્મૃતિ ગ્રંથનું વિશેષ પ્રદાન રહ્યું છે તેમાં પુરૂષ અને સ્ત્રીને સમાજના આધારસ્તંભો દર્શાવીને માતા અને પિતાનું ઉત્તરદાયિત્વ સ્પષ્ટ કર્યું છે. બાળકના ઘડતરમાં આચાર્ય કરતા પણ માતા-પિતાની ફરજ અગત્યની ગણવામાં આવેલ છે. સમયની સાથે તાલ મિલાવવા સ્ત્રીઓનો નોકરી ધંધામાં પ્રવેશ થવા માંડયો. માતા-પિતાની નોકરી અને ધંધાને કારણે સંતાનોના સંસ્કાર સિંચન કરવા પર ગંભીર અસર પડવાની શક્યતા સર્જાઈ. આપણી રાજકીય કે સામાજીક વ્યવસ્થાને કારણે ભણેલી કે અભણ સ્ત્રીઓને જીવન નિર્વાહ માટે નોકરી ધંધો કરવો પડે છે. ઓફિસથી માંડી અન્ય ક્ષેત્રોમાં જોડાનાર સ્ત્રીઓની સંખ્યા ભારતમાં દસ કરોડથી વધુ છે. માતા-પિતાના નોકરી ધંધાને કારણે બાળઉછેરમાં પર્યાપ્ત સમય રહેતો નથી જેની સીધી અસર તેના સંતાનો પર પડે છે. માતા-પિતાની નોકરીને કારણે બાળકને કેટલીક વિશેષ જવાબદારી ઉપાડવી પડતી હોય છે, કેટલીક પરિસ્થિતિમાં અનુકૂલન સાધવું પડે છે, શાળાકીય સિધ્ધિ પ્રાપ્ત કરવામાં આવનારા અવરોધોનો સામનો કરવો પડે છે. માતા-પિતા વ્યવસાય અર્થે બહાર જતાં હોવાથી તેના સંતાનોએ ઘરની કામગીરીમાં જોડાવું પડે તે સ્વાભાવિક છે. નાના ભાઈ-ભાંડુને સાચવવા, ઘર વપરાશની રોજિંદી ખરીદીમાં જવું, ઘરે આવનારાઓ સાથે જરૂરી વ્યવહાર કેળવવો, સંયુક્ત કુટુંબના અન્ય સભ્યો તરફથી સોંપાતા કાર્ય કરવા વગેરેના કારણે બાળકના અનુકૂલન ઉપર જુદી-જુદી અસરો પડે છે.